《潼关早发》
明代·康海

早发潼关道，微风动林木。长峡百里去，我行正仆仆。

大风变顷百，万里惨以逐。树杪闻过沙，何须问平陆。

我口不可开，我身只匍匐。挽车两少年，行行亦长哭。

云是阌乡人，先世有官禄。县官急边粮，十户九逃伏。

里长利赂钱，我故苦独速。太平作男儿，庸调天亦福。

所恨身不长，筋力易羸蹙。母寡已十年，萧条但空椟。

有田不得耕，有事在忽倏。近岁严转输，使者日三复。

迢迢百里途，如历经纬轴。我喉亢如火，我行迅如䎘。

吏来督我行，跃马恨不骛。使者讨押钱，鞭挞褫我服。

我冤向孰陈，我泪向天瀑。语终心益伤，声吞色犹恧。

我感少年语，涕泪泫如漉。皇明百年来，万姓各安育。

草木亦有滋，少年尔曷蹙。匈奴二三载，骄气如鹯鹔。

主将小儿行，焉能办鍭镞。尔居见尔难，不见九边族。

一夫八人管，剥削尽膏肉。往者禁军出，人家无完畜。

膂力代出役，瘁敝内供谷。土炕亦见夺，何况妻与仆。

此本亡赖子，亡命入军牍。三帅皆诡随，安知有钤束。

少年尔莫苦，主上正恭穆。行当致雍熙，边庭永安肃。

尔身当不劳，尔家亦永复。少年感我言，再拜向天祝。

愿主万年寿，保我有饘粥。愿民如春草，长养无践殰。

挽车向西去，气色犹睦睦。

作者简介：康海（1475--1540）中国明代文学家。字德涵，号对山、沜东渔父，陕西武功人。弘治十五年（1502年）状元，任翰林院修撰。武宗时宦官刘瑾败，因名列瑾党而免官。以诗文名列“前七子”之一。所著有诗文集《对山集》、杂剧《中山狼》、散曲集《沜东乐府》等。